Fullbókað hjá Snjófelli næstum allt sumarið Snjófell á Arnarstapa er hluti af Hringhótel keðjunni og býður upp á margvíslega þjónustu fyrir ferðamenn . Fyrirtækið rekur tjaldsvæði , kaffi - og veitingahús , gistihús með bæði svefnpokaplássi og uppábúnum rúmum og einnig er ferðamönnum boðið í ferðir upp á jökulinn á snjósleðum og snjótroðara jafnt sem í gönguferðir um nærliggjandi svæði . Hjá fyrirtækinu starfa um 20 manns . Blaðamaður Skessuhorns ræddi stuttlega við Odd Haraldsson um fyrirtækið og ganginn í sumar . Aðspurður hvernig sumarið hafi farið af stað segir Oddur : „ Þetta er búið að vera fínt í sumar og er starfsemin tiltölulega nýlega farið á fullt . Mikið af rútum stoppa hjá Snjófelli í dagsferðum úr Reykjavík . Fjöldi fólks er háð veðri . Þegar það er sól spretta ferðamenn upp hérna úti um allt , “ segir Oddur . Veitingastaðurinn opnar klukkan tíu á morgnana og veitingar eru seldar langt fram á kvöld . Mikið hefur verið að gera á gistiheimilinu . „ Við opnuðum 1. maí og lokum um miðjan september . Gistiheimilið er mjög vel nýtt og er að mestu fullbókað í allt sumar , “ segir Oddur . Sjá nánar í Skessuhorni vikunnar þar sem ferðaþjónustuaðilar á Arnarstapa og Hellnum eru teknir tali .